ཉིན་གུང་གི་དུས་སུ།ཞི་ཅིན་ཕིང་རྒྱལ་ཁབ་ཕྱིའི་དབུ་ཁྲིད་མི་སྣ་དང་ལྷན་དུ་རྒྱལ་ཁབ་ཉོ་ཚོང་མ་འཇོག་ཕྱོགས་བསྡུས་འགྲེམས་ཁང་ནང་ཕེབས་ཡོད།ཁོང་ཚོས་ཆིབས་བསྒྱུར་གནང་གིན་གཟིགས་སྐོར་གནང་བ་དང་།གཟིགས་སྐོར་གནང་གིན་གླེང་མོལ་གནང་ནས།སྔ་རྗེས་སུ་ཧང་ག་རི་དང་།ཨེ་ཅིབ།དབྱིན་ཇི།ཅེ་ཁེ།ཁེན་ནི་ཡ།སར་ཝ་ཏོལ།ཏོ་མི་ནི་ཁ།ལོ་སི།ཀེ་ལུ་ཅི་ཡ།ཝེ་ཐེ་ནམ།ཕ་ཁི་སི་ཐན།ཨུ་རུ་སུ་སོགས་ཀྱི་འགྲེམས་ཁུལ་ལ་གཟིགས་ཞིབ་གནང་བ་དང་།རྒྱལ་ཁབ་ཁག་གི་དཔལ་འབྱོར་ཉོ་ཚོང་གོང་འཕེལ་ཐད་ཐོབ་པའི་གྲུབ་འབྲས་དང་།ཁྱད་ལྡན་ཐོན་རྫས་ལ་རྒྱུས་ལོན་གནང་ཡོད་པ་རེད།ཞི་ཅིན་ཕིང་དང་རྒྱལ་ཁབ་ཁག་གི་དབུ་ཁྲིད་མི་སྣས་བརྙན་མཐོང་བརྒྱུད་ཧང་ག་རིའི་མཛེས་སྡུག་ལྡན་པའི་ཡུལ་ལྗོངས་ལ་མྱོང་རོལ་དང་།ཨེ་ཅིབ་ཀྱི་ལོ་རྒྱུས་ཡུན་རིང་ལྡན་པའི་ཤེས་དཔལ་དང་དེང་རབས་ཀྱི་གོང་འཕེལ་འཆར་བཀོད་ལ་མཁྱེན་རྟོགས་གནང་བ་དང་།ཐུན་མོང་ཐོག་དབྱིན་ཇིའི་འགྲེམས་ཁང་གི་དར་སྲོལ་ཆེ་བའི་༣བརྙན་མཐོང་ལ་མྱོང་རོལ་གནང་ཡོད།ཅེ་ཁེ་ཡི་འགྲེམས་ཁང་ནང་།ཙུང་ཐུང་ཙེ་མན་གྱིས་ཅེ་ཁེས་ཐོན་སྐྱེད་བྱས་པའི་ཀང་ཆིན་གྱིས་སྟབས་བསྟུན་རོལ་དབྱངས་ཞིག་དཀྲོལ་གཏོང་གནང་བ་མ་ཟད།ཞི་ཅིན་ཕིང་ལ་ཅེ་ཁེ་ཡི་སྦི་རག་བཀྱག་ཡོད་པ་རེད།ཁེན་ཉི་ཡའི་མེ་ཏོག་སོས་པ་དང་།སར་ཝ་ཏོལ་གྱི་ཚིག་ཇ།ཏོ་མི་ཉི་ཁའི་ཤིང་ཏོག་སོགས་ལྟ་བས་མི་ངོམས་པའི་རྒྱལ་ཁབ་སོ་སོའི་ཁྱད་ལྡན་ཐོན་རྫས་ཀྱིས་རྒྱལ་ཁབ་ཕྱི་ནང་གི་དབུ་ཁྲིད་མི་སྣའི་ཡིད་དབང་འཕྲོག་ཡོད་པ་རེད།ཀེ་ལུ་ཅི་ཡའི་ཙུང་ལི་དང་།ཝེ་ཐེ་ནམ་གྱི་ཙུང་ལི་སྐུ་ངོ་མས་ཞི་ཅིན་ཕིང་ལ་རང་རྒྱལ་ཁབ་ཀྱི་ཞིང་ལས་ཐོན་རྫས་དང་ཡུལ་སྐོར་རྣམ་གྲངས་ངོ་སྤྲོད་ཞུས་པ་རེད།ལོ་སིའི་འགྲེམས་ཁང་གི་ཀྲུང་གོ་དང་ལོ་སིའི་ལྕགས་ལམ་རྣམ་གྲངས་ཀྱི་མཚོན་རིས་བྱེ་གཞོང་དང་ཕ་ཁི་སི་ཐན་འགྲེམས་ཁང་གི་ཀྲུང་ཕའི་དཔལ་འབྱོར་བར་འཁྱམས་ཀྱི་འགྲེམས་བྱང་ཐོག་ཁག་སོ་སོར་ཀྲུང་གོ་དང་ལོ་སི་དང་།ཀྲུང་གོ་དང་ཕ་ཁི་སི་ཐན་གྱིས་རྒྱུད་གཅིག་ལམ་གཅིག་མཉམ་སྐྲུན་བཅས་ཐུན་མོང་གོང་འཕེལ་གྱི་མཛེས་སྡུག་ལྡན་པའི་རེ་འདུན་མངོན་པར་བྱས་ཡོད།ཨུ་རུ་སུའི་འགྲེམས་ཁང་ནང་།ཞི་ཅིན་ཕིང་གིས་ཙུང་ལི་མེ་ཏེ་ཝེ་ཅེ་ཕུའི་ཕེབས་རོགས་འོགཀྲུང་གོ་དང་ཨུ་རུ་སུའི་ཉིང་རྡུལ་གློག་ཁང་དང་།རང་བྱུང་རླངས།གནམ་གྲུ་བཟོ་སྐྲུན།ས་གནས་སྤེལ་རེས་སོགས་ཁྱབ་ཁོངས་མཉམ་ལས་ཐད་ཐོབ་པའི་གྲུབ་འབྲས་ངོ་སྤྲོད་གནང་བར་གསན་པ་དང་།ཀྲུང་གོ་དང་ཨུ་རུ་སུའི་མཉམ་ལས་ཀྱི་རྒྱ་ཆེ་བའི་མདུན་ལྗོངས་ལ་ཐུན་མོང་ཐོག་རྒྱང་གཟིགས་གནང་ཡོད་པ་རེད།